Jan Tore Sanner

Jan Tore Sanner (født 6. mai 1965 i Bærum) er en norsk politiker (H). I Erna Solbergs regjering var han kommunal- og moderniseringsminister fra 2013 til 2018, kunnskaps- og integreringsminister fra 2018 til 2020 og finansminister fra 2020 til 2021. Han er nestleder i Høyre fra 2004 til 2022 og er innvalgt på Stortinget fra Akershus siden 1993. Sanner var fast møtende vararepresentant på Stortinget 1989–1990 og leder i Unge Høyre 1990–1994. Sanner var 2. nestleder i Stortingets finanskomité 2005–2013 og Høyres finans- og næringspolitiske talsmann.


== Familiebakgrunn og utdannelse ==
Jan Tore Sanner er sønn av professor Tore Sanner (1935–2021) og barnevernspedagog Nina Bülow-Nielsen (1937–). Han har studiekompetanse fra 1984 og eksamen i markedsføringsledelse fra Handelshøyskolen BI fra 1987. Han har også grunnfag i markedskommunikasjon fra Westerdals reklameskole fra 1989, grunnfag i markedsøkonomi fra Norges Markedshøyskole fra 1994 og informasjonskurs fra Forsvarets høgskole fra 2011.
Sanner er gift med journalist Solveig Barstad (1966–), kjent som programleder for TV 2 hjelper deg og God morgen, Norge!. Paret traff hverandre da de begge var aktive i Unge Høyre i 1980-årene. Sanner er dermed svigersønn av jordskiftedommer Helge Barstad (1928–2012) og svoger av statssekretær Hilde Barstad (1961–), som begge også har vært Høyre-politikere.


== Politisk arbeid ==
Han var varamedlem av Bærum kommunestyre 1983–1989. Han var valgkampsekretær for Bærum Høyre i forkant av stortingsvalget i 1985 og formann i Bærum Unge Høyre 1985–1986. Videre var han politisk sekretær i Unge Høyre 1986–1987, formann i Akershus Unge Høyre 1987–1988 og politisk sekretær i Akershus Høyre 1987–1988. I 1988 ble han valgt til 2. nestleder i Unge Høyre, og han var deretter leder i årene 1990–1994. I egenskap av disse vervene var Sanner medlem av Høyres sentralstyre 1988–1994 og arbeidsutvalg 1990–1994.
Sanner var formann i Bærum Høyre 1998–2000 og 1. nestleder i Akershus Høyre 2001–2005. Under Høyres landmøte i 2004 ble han valgt til partiets 2. nestleder etter Per-Kristian Foss, som samtidig ble valgt til 1. nestleder. Sanner ble senere valgt til ny 1. nestleder etter Foss i 2008. Sanner var leder for programkomiteen som la frem forslag til Høyres valgprogram for stortingsperioden 2005–2009.
Han var styreformann ved Henie Onstad kunstsenter 2000–2002, og har deltatt i en rekke offentlige utvalg.


== Stortingskomiteer ==
Sanner var 1. vararepresentant til Stortinget fra Akershus 1989–1993, og møtte fast på Stortinget for statsråd Kaci Kullmann Five 1989–1990. Sanner var da medlem av Stortingets forbruker- og administrasjonskomité. I 1993 ble han valgt inn på eget mandat, og var medlem av Stortingets kirke-, utdannelses- og forskningskomité frem til 1997. I årene 1997–2001 var han nestleder i Stortingets energi- og miljøkomité, og har vært medlem av Stortingets finanskomité og Stortingets valgkomité siden 2001. Sanner var forøvrig medlem av Stortingets utvidede utenrikskomité 2001–2005. Sanner har vært Høyres parlamentariske nestleder siden 2001.

1989–1990: Medlem av Forbruker- og administrasjonskomiteen
1993–1997: Medlem av Kirke-, utdannings- og forskningskomiteen
1997–2001: Nestleder av Energi- og miljøkomiteen
2001–2005: Medlem av Finanskomiteen
2005–2013: 2.nestleder av Finanskomiteen
2021– Medlem av Utdannings- og forskningskomiteenFra 2001 til 2013 var Sanner samtidig parlamentarisk nestleder i Høyres stortingsgruppe. 


== Regjeringsmedlem ==
Sanner satt i Erna Solbergs regjering i alle åtte årene den styrte. Fra 16. oktober 2013 da Erna Solberg dannet regjering med Høyre og Fremskrittspartiet (FrP) med Venstre og Kristelig Folkeparti som støttepartier i Stortinget, var Sanner kommunal og moderniseringsminister i over fire år. Da regjeringen ble omdannet med Venstre i januar 2018 ble Sanner statsråd i Kunnskapsdepartementet. Da ble også Iselin Nybø (V) statsråd i samme departement med ansvar for forskning og høyere utdanning. Sanner fikk til gjengjeld integreringsporteføljen fra Justisdepartementet i samme rokade ettersom tidligere innvandrings- og integreringsminister Sylvi Listhaug tok over resten av Justisdepartementet som justis, beredskaps- og innvandringsminister.
Fra 2020 til 2021 styrte Sanner sitt tredje departement, Finansdepartementet, som han overtok etter at FrP og tidligere finansminister Siv Jensen (FrP) og resten av FrP gikk ut av regjeringen i 2020.

16. oktober 2013 – 17. januar 2018: Kommunal- og moderniseringsminister
17. januar 2018 – 24. januar 2020: Kunnskaps og integreringsminister
24. januar 2020 – 14. oktober 2021: FinansministerI 2021 kom det frem at han som statsråd ba embetsverket forsinke dokumentinnsyn av hensyn til «en oppjaget valgkampinnspurt».I januar 2022 meddelte Sanner at han ikke ønsket gjenvalg som Høyres nestleder ved landsmøtet i april 2022.


== Utmerkelser ==
Sanner ble tildelt Dysleksiprisen sammen med Hans-Olav Sauar av Telemark fylkeslag av Dysleksiforbundet i 1997.


== Referanser ==


== Eksterne lenker ==
(en) Jan Tore Sanner – kategori av bilder, video eller lyd på Commons 
(en) Jan Tore Sanner på Internet Movie Database 
(no) Jan Tore Sanner hos Stortinget 
(no) Jan Tore Sanner hos Norsk senter for forskningsdata 
(no) Jan Tore Sanners stemmegivning på Stortinget (arkivert) siden 2009 systematisert av organisasjonen Holder de ord
(no) «Jan Tore Sanner». Høyre. Arkivert fra originalen 29. september 2020. 
(no) Jan Tore Sanners blogg Arkivert 7. august 2019 hos Wayback Machine.